Փետրվարի 15-ին Մյունխենում մեկնարկեց անվտանգության 54-րդ համաժողովը: Ամենամյա այս համաժողովին մասնակցում են հարյուրավոր փորձագետներ, արտաքին գերատեսչությունների և երկրների ղեկավարներ ողջ աշխարհից: Այս տարի ևս 450-ից ավելի այսպես կոչված որոշում կայացնողներ (decision-makers) հավաքվել էին Մյունխենում, քննարկելու համաշխարհային անվտանգության մարտահրավերները և դրանց դիմագրավելու տարբերակները: Հայաստանցիներիս յուրահատուկ ուշադրությանն է արժանի համաժողովի շրջանակներում անցկացված «Նե՞րս, թե՞ դուրս. Եվրոպայի և Ռուսաստանի միջև գտնվող երկրները» խորագրով քննարկումը, որին մասնակցեց նաև Սերժ Սարգսյանը: Քննարկման շրջանակներում նրա ելույթը և դրան հաջորդած հարց ու պատասխանի արդյունքները դրական գնահատականի արժանացան մի շարք փորձագետների և քաղաքական ու հասարակական գործիչների կողմից: Սակայն դրանցում, մասնավորապես հանրապետական գործիչների գնահատականներում, հիմնական շեշտը դրվում էր Արցախյան թեմայի վրա, մինչդեռ Սարգսյանի ելույթում և պատասխաններում արծարծվում էին հետաքրքիր ու կարևոր այլ թեմաներ ևս: Առհասարակ նկատվում էր նրա թիմի կատարած ահռելի աշխատանքը, ինչը միգուցե պայմանավորված էր նրանով, որ սա Սերժ Սարգսյանի՝ նախագահի կարգավիճակով վերջին միջազգային այցերից էր նախագահի պաշտոնում: Այդուհանդերձ ներկայացնենք նրա մասնակցությամբ քննարկմանը և հասկանալ՝ արդյո՞ք այն արժանի է բացառապես դրական գնահատականների: